Poštovani gospodine predsjedniče vlade Republike Hrvatske, poštovani kolege zastupnici Hrvatskog sabora, poštovani gospodine ministre, poštovani gradski vijećnici, dobitnici nagrada i priznanja grada Koprivnice u ovoj godini i dosadašnjih godina, poštovani gospodarstvenici, predstavnici državnih i županijskih vlasti i ustanova,dragi gosti i prijatelji,

Srdačno vas pozdravljam u ime građana grada Koprivnice i zahvaljujem vam što ste odlučili s nama provesti dio najsvečanijeg dana u godini, dana kada obilježavamo 658.rođendan naše Koprivnice. Ovo je dan kada se običavamo kritički, ali i s ponosom okrenuti i prisjetiti se što smo sve činili tijekom 12 mjeseci, koje smo korake poduzimali, što smo realizirali od planova koje smo zacrtali, u čemu smo uspjeli, a u čemu nismo, s kojim smo se poteškoćama nosili i što smo naučili.

Nije ovo bila laka godina i odluke koje smo donosili nisu bile lake. Možemo uvijek reći da nismo izuzetak i da su i naši problemi odjek sveopće svjetske gospodarske i moralne krize. No bio bi to prelagan izgovor, koji u Koprivnici ne može zadovoljiti građane, a ni nas same. Nismo navikli za svoje poteškoće kriviti druge, nego naprotiv tražiti još više od samih sebe, preuzimajući potpunu odgovornost za sve ono u čemu nismo u potpunosti ispunili očekivanja građana. No tim više smo ponosni na uspjehe koje postižu naši građani od najmlađe dobi nadalje, a najponosniji smo na ono što postižemo zajedno, podupirući jedni druge u naporima koji se ulažu na svakom području, od gospodarstva, kulture, obrazovanja, sporta, zaštite okoliša, do djelovanja udruga i ostvarenja projekata čije smo provođenje planirali u nekom drugom vremenu, a čije rezultate ostvarujemo danas bez izuzetaka. I u trenucima najvećih dvojbi, nismo i nećemo odustati od vizije privlačnog i održivog grada, kvalitetnog za život svih građana.

Razviti Koprivnicu-grad znanja naša je dugoročna i nepokolebljiva misija. Unatoč svim poteškoćama, izvršili smo svoje zadaće koje smo si u ovoj godini postavili. Uspostavljeno je Sveučilište Sjever u koje smo prethodnih godina ulagali ustrajno i nepokolebljivo, osiguravajući materijalne, organizacijske i kadrovske uvjete kako bi i naša regija osigurala mogućnosti za visokoškolsko obrazovanje naših mladih sugrađana. Stoga je jedno od najznačajnijih postignuća po kojima treba upamtiti godinu upravo dovršenje prve zgrade na području Kampusa, u kojoj danas studenti pohađaju predavanja i vježbe. Kampus više nije daleka budućnost, on je već danas stvarnost koju smo priželjkivali godinama i s pravom očekujemo daljnji razvoj ovog kompleksa znanja i izvrsnosti u suradnji s gospodarstvom i znanstvenom zajednicom. Ustrajali smo i uspjeli u postizanju visoke energetske učinkovitosti rekonstruirane zgrade u Kampusu, koja je dio plana razvoja koji zovemo zajedničkim nazivom Novo lice Koprivnice. Za taj smo koncept prošle godine dobili nagradu Managenergy, a ove godine, uz zgradu Kampusa izgradili smo i treću šparnu hižu, još jedan dokaz kako radimo sustavno i kvalitetno na ostvarenju zacrtanih planova. Na području održivog prometa realiziramo projekt CIVITAS DYN@MO, kao najmanji pokazni grad mreže CIVITAS u povijesti te inicijative. Upravo smo danas svečano obilježili početak primjene sustava zajedničkog korištenja električnih vozila i sustav punionica za električna vozila HEP ELEN koji nas čini gradom-pionirom elektromobilnosti u našoj zemlji. Razvijamo plan održive gradske mobilnosti kao prvi grad u Hrvatskoj, među prvima smo uveli sustav javnih bicikala i otvorili biciklistički centar, čime stvaramo osnovu za razvoj cikloturizma u našoj regiji.

To su samo neki rezultati brojnih europskih projekata koje provodimo u gradu. Uz energetsku učinkovitost projektima poboljšavamo opremljenost škola, a zacrtali smo i ambiciozni plan izgradnje novih i rekonstrukcije postojećih škola. Uspjesi naših učenika na svim područjima vraćaju nam već danas uložena sredstva i trud i zato ne smijemo posustati. Uz energetsku učinkovitost nastojimo postići najviši stupanj zaštite okoliša, svjesni snažnog utjecaja klimatskih promjena koje su nas ove godine pogodile još većom razornom snagom nego ikada ranije. Ugrožena je proizvodnja hrane, a kiše i poplave uzele su danak i u našem gradu. U takvim uvjetima nažalost često dnevnim problemima dajemo prednost pred svim dugoročnim planovima. Možda su nas više nego ikada ranije upravo ovi problemi podsjetili na to koliko je važno da radimo zajedno i da svoje međusobne nesuglasice nastojimo rješavati suradnjom. I u ovom svečanom trenutku neka nam je na prvom mjestu zajedničko nastojanje da poboljšamo život svakog našeg građana.

Drage sugrađanke i sugrađani, dragi gosti i prijatelji, neka nas proslava Dana Grada Koprivnice ohrabri i potakne na nove napore i ojačano zajedništvo. Već sutra pred nama su novi izazovi, koje samo zajedno možemo prevladati. Sretan vam Dan Grada!